กรณีศึกษา นครชัยแอร์ รถทัวร์พันล้าน
เชื่อว่าหลายคนน่าจะเคยนั่งรถทัวร์เวลาเดินทางไปไหนมาไหน เราเคยสงสัยไหมว่าธุรกิจรถทัวร์มีรายได้เท่าไร วันนี้ลงทุนแมนจะมาเล่าให้ฟัง  ในประเทศไทย ถ้าถามว่า ผู้ประกอบการรถทัวร์รายใหญ่คือ ใครบ้าง? หนึ่งในคำตอบน่าจะต้องมีชื่อ นครชัยแอร์ รวมอยู่ด้วย
16 ม.ค. 2561

กรณีศึกษา นครชัยแอร์ รถทัวร์พันล้าน / โดย ลงทุนแมน
เชื่อว่าหลายคนน่าจะเคยนั่งรถทัวร์เวลาเดินทางไปไหนมาไหน
เราเคยสงสัยไหมว่าธุรกิจรถทัวร์มีรายได้เท่าไร
วันนี้ลงทุนแมนจะมาเล่าให้ฟัง
ในประเทศไทย ถ้าถามว่า ผู้ประกอบการรถทัวร์รายใหญ่คือ ใครบ้าง?
หนึ่งในคำตอบน่าจะต้องมีชื่อ นครชัยแอร์ รวมอยู่ด้วย
ต้นกำเนิดของนครชัยแอร์ ต้องย้อนไปเมื่อปี พ.ศ. 2480 โดยนำมาจากชื่อเส้นทางรถโดยสารประจำทาง ที่ต้นทางคือ นครราชสีมา และปลายทางคือ อ.โชคชัย จึงเรียกรวมกันว่า “นครชัย” ซึ่งเป็นธุรกิจของตระกูลวงศ์เบญจรัตน์
ต่อมาเครือนครชัยได้แตกธุรกิจออกเป็น 3 บริษัท คือ
บริษัท นครชัยขนส่งจำกัด ก่อตั้งเมื่อปีพ.ศ. 2488 เปิดให้บริการเส้นทาง นครราชสีมา – โชคชัย ในช่วงแรกก่อนที่จะขยายเพิ่มอีกจำนวน 11 เส้นทาง
บริษัท นครชัยแอร์ จำกัด ก่อตั้งขึ้นเมื่อปีพ.ศ. 2529 ให้บริการเส้นทางการเดินรถทัวร์ซึ่งในช่วงแรก มีจำนวน 2 เส้นคือ กรุงเทพ - ขอนแก่น และ กรุงเทพ – อุบลราชธานี ก่อนที่ต่อมาจะขยายเส้นทางเดินรถอีกหลายแห่ง
บริษัท นครชัยทัวร์ จำกัด ก่อตั้งเมื่อปีพ.ศ. 2532 ให้บริการเส้นทางภาคตะวันออกเฉียงเหนือกับภาคเหนือเป็นหลักและภายในภาคตะวันออกเฉียงเหนือบางส่วน
ปัจจุบัน คุณกล้วย เครือวัลย์ วงศ์รักมิตร เข้ามารับหน้าที่ซีอีโอบริหารบริษัท เมื่อก่อนคุณกล้วยเคยทำงานที่ธนาคารกรุงเทพ แต่ต้องออกจากงานมารับช่วงธุรกิจเดินรถทัวร์ต่อจากครอบครัว
สำหรับ นครชัยแอร์นั้น ปัจจุบัน มีการเดินรถครอบคลุม 38 เส้นทาง มีรถให้บริการกว่า 380 คัน
นอกจากธุรกิจรถทัวร์ นครชัยแอร์ได้แตกไลน์ธุรกิจอื่นๆ เพิ่มเติม ได้แก่ ออลไทย แท็กซี่ โลจิสติกส์ และสินค้าของที่ระลึก โดยเฉพาะอย่างหลังที่บริษัทตั้งใจจะเป็นธุรกิจเสริมให้กับธุรกิจรถทัวร์มากขึ้น โดยจะจำหน่ายสินค้าของที่ระลึกภายใต้แบรนด์นครชัยแอร์
รายได้และกำไรบริษัท นครชัยแอร์ จำกัด
ปี 2558 รายได้ 1,632 ล้านบาท กำไร 47 ล้านบาท
ปี 2559 รายได้ 1,661 ล้านบาท กำไร 41 ล้านบาท
รายได้และกำไรบริษัท ออลไทย แท็กซี่ จำกัด
ปี 2558 รายได้ 61.6 ล้านบาท ขาดทุน 45.6 ล้านบาท
ปี 2559 รายได้ 216.4 ล้านบาท ขาดทุน 121 ล้านบาท
ที่น่าสนใจคือธุรกิจออลไทย แท็กซี่ ทำให้นครชัยแอร์ขาดทุนมหาศาล แต่อาจจะเป็นเรื่องธรรมดาของธุรกิจที่เพิ่งเริ่มต้นที่จะขาดทุนในตอนแรก
ปัจจุบัน การเดินทางของคนไทยนั้น พาหนะที่ใช้ในการเดินทางประกอบไปด้วย
67% จะเป็นรถยนต์ส่วนตัว
15.9% จะเป็นรถโดยสาร รถทัวร์/รถตู้
13.5 % จะเป็นรถเช่า
3.6% จะเป็นรถไฟ เครื่องบิน และอื่นๆ
ทุกคนรู้ว่าคู่แข่งของรถทัวร์ในตอนนี้ก็คงจะเป็นสายการบินโลว์คอสต์
รถทัวร์ไม่เพียงแต่ต้องแข่งขันกับรถตู้ แต่ยังต้องแข่งกับสายการบินโลว์คอสต์หลายรายที่เข้ามาแย่งชิงลูกค้าของรถทัวร์บางส่วน เนื่องจากข้อได้เปรียบในเรื่องการประหยัดเวลา รวมไปถึงราคาที่ถูกมากจนบางครั้ง แทบจะจ่ายในราคาไม่ต่างจากการเดินทางด้วยรถทัวร์
ที่น่าสนใจคือ สถิติจำนวนผู้โดยสารสายการบินโลว์คอสต์เพิ่มขึ้นจาก 7.3 ล้านคน ในปีพ.ศ. 2548 มาอยู่ที่ 54.7 ล้านคนในปีพ.ศ. 2559
โดยที่จำนวนผู้โดยสารทั้งหมดของสายการบินโลว์คอสต์เติบโต 18% ในช่วงพ.ศ. 2558-2559
ปีพ.ศ. 2558 อยู่ที่ 46.3 ล้านคน เฉลี่ยเดือนละ 3.9 ล้านคน หรือวันละ 126,849 คน
ปีพ.ศ. 2559 อยุ่ที่ 54.7 ล้านคน เฉลี่ยเดือนละ 4.6 ล้านคน หรือวันละ 149,863 คน
ขณะที่จำนวนผู้โดยสารของนครชัยแอร์เติบโต 6% ในช่วงพ.ศ. 2558-2559
ปีพ.ศ. 2558 อยู่ที่ 3.5 ล้านคน เฉลี่ยเดือนละ 291,000 คน หรือวันละ 9,500 คน
ปีพ.ศ. 2559 อยุ่ที่ 3.7 ล้านคน เฉลี่ยเดือนละ 308,000 คน หรือวันละ 10,100 คน
ถึงแม้ว่าจำนวนผู้โดยสารของสายการบินโลว์คอสต์เติบโตมากกว่า แต่จำนวนผู้โดยสารของนครชัยแอร์ก็เติบโตเช่นกัน แสดงให้เห็นถึงความสามารถในการบริหารงานของนครชัยแอร์
แต่คงยังด่วนสรุปอะไรไม่ได้ เพราะในอนาคตคู่แข่งคนสำคัญนอกจากสายการบินโลว์คอสต์ ก็คงจะเป็นรถไฟความเร็วสูง
ก็น่าติดตามว่า ผู้ประกอบการธุรกิจรถทัวร์ จะดึงดูดผู้โดยสารให้มาใช้บริการมากขึ้นได้อย่างไรในท่ามกลางตัวเลือกที่มากมายของผู้ใช้บริการ
แต่ลงทุนแมนเชื่อว่า ถ้ารถทัวร์บริการดีจริง เวลาต่างกันไม่มาก ค่าโดยสารราคาถูก จุดขึ้นลงรถไปมาสะดวก ในการเดินทางระยะใกล้ถึงกลาง คนก็น่าจะนิยมใช้รถทัวร์กันอยู่
แต่ถ้ารถทัวร์ไม่ปรับปรุงคุณภาพ ค่าโดยสารแพง ต่อให้เป็นระยะใกล้แค่ไหน ผู้โดยสารก็คงไม่อยากใช้อยู่ดี เพราะเขามีทางเลือกอื่นแล้ว..
———————-
<ad> ไม่ว่าจะเดินทางด้วยรถทัวร์ หรือ เครื่องบิน เราต้องเก็บกระเป๋าสัมภาระ
แต่ถ้าสนใจเป็นเจ้าของห้องเก็บของส่วนตัว ใจกลางเมืองทำเลสุด Hot สีลม และ สุขุมวิท 24 ใกล้ BTS ช่องนนทรี และ พร้อมพงศ์ ติดต่อเรา i-Store self-storage สะอาด สะดวก ปลอดภัย เข้าออกได้ตลอด 24 ชม. เริ่มต้น 1,500 บาทต่อเดือน ติดต่อ 0625953393 
FB : 
เพจ i-Store Self Storage เขาแจกหนังสือ ลงทุนแมน 1.0 ฟรี 5 เล่ม ไปร่วมสนุกกันได้ที่ 
———————-
Reference
-
-
-
-
-
-
-
-
-
-